<classify> WAZIRI Mkuu, Kassim Majaliwa ameamuru kufungwa kwa masoko yote, yanayotumika kwa pamoja baina ya wakimbizi na Watanzania, yaliyopo kwenye vijiji kuzunguka makambi hayo ya wakimbizi.Ameeleza kuwa masoko hayo yamekuwa chanzo kikubwa cha kuongezeka kwa vitendo vya uhalifu na ujambazi wa kutumia silaha mkoani Kigoma. Waziri Mkuu alisema hayo kwenye kikao na watumishi wa Halmashauri ya Wilaya Kibondo mjini Kigoma jana. Alisema kuwa taarifa zinabainisha kuwa masoko hayo ni chanzo kikubwa cha uhalifu kwa wakimbizi kutoroka kambini na kuingia mtaani.Badala yake, alitaka masoko hayo yajengwe ndani ya makambi ya wakimbizi na kuwekwa utaratibu maalumu wa vibali maalumu vya wananchi wanaoishi vijiji kuzunguka makambi hayo kuingia kambini kufanya biashara au kununua bidhaa kutoka kwenye masoko hayo. Alisema kuwa pamoja na masoko hayo kuwa nje ya makambi ya wakimbizi, pia upo udhaifu mkubwa wa watendaji katika kudhibiti wakimbizi wanaotoka kambini bila utaratibu.Wakimbizi hao wamekuwa ndiyo chanzo cha vitendo vya uhalifu, huku silaha kubwa za kivita zikiwemo bunduki aina ya AK47, RPV, LMG ambazo si rahisi kwa walinzi wetu wa kawaida kuwa nazo zikitumika. Kutokana na hali hiyo, Majaliwa alisema kuwa ni lazima masoko hayo yafungwe na kufuata utaratibu mwingine, kwani serikali haitaki kuona uhusiano wa Tanzania na Burundi unavurugika, chanzo kikiwa ni masoko hayo.Akizungumza mbele ya Waziri Mkuu kwenye mkutano huo, Mkuu wa Wilaya Kibondo, Loius Bura alimweleza Waziri Mkuu kuwa Kamati ya Ulinzi na Usalama ya Wilaya, imebaini kuwa uwepo wa masoko hayo ni moja ya vyanzo vya ongezeko la vitendo vya uhalifu na wakimbizi kutoroka kambini na kuingia mtaani.Katika mkutano huo, Waziri Mkuu alipiga marufuku kwa mtu yeyote kuvaa nguo zinazofanana na sare za jeshi, zilizokamatwa kwenye kambi za wakimbizi za Nduta Wilaya ya Kibondo na Mtendeli, wilaya ya Kakonko zikigawiwa kwa wakimbizi. Alisema kuwa ni marufuku kwa mtanzania yeyote, kukutwa amevaa sare hizo za jeshi, kwani taarifa alizonazo zinaeleza kuwa karibu sare 300 ziligawanywa kwa wananchi mjini Kibondo. Hivyo, aliwataka wananchi walio na sare hizo, kuziwasilisha kwenye vyombo vya ulinzi na usalama.Akitoa taarifa kwa Waziri Mkuu kwenye mkutano huo, Kaimu Mkuu wa Makazi katika Kambi ya Wakimbizi ya Nduta Wilaya ya Kibondo, Barnabas Kipi alisema kuwa wakimbizi 250 wamekamatwa mtaani wilayani Kibondo tangu mwezi Januari mwaka huu kwa kutoroka.Alisema tayari hatua mbalimbali za kisheria dhidi ya wakimbizi hao zimechukuliwa. Waziri Mkuu akizungumza na wananchi wa mjini Kakonko, aliwataka wananchi hao kuwa walinzi wa nchi yao na kuwafichua wakimbizi wanaoishi kwenye maeneo yao isivyo halali. Alisema wakimbizi watabaki kuwa wakimbizi na sheria na taratibu za kuwahifadhi wakimbizi, zitafuatwa.  <topic>: kitaifa 